32000D0585
L 251/1
JURNALUL OFÍCIAL AL UNIUNII EUROPENE
DECIZIA COMISIEI
din 7 septembrie 2000
de stabilire a condițiilor de sănătate animală și sănătate publică și a certificării veterinare necesare pentru importurile de carne de vânat sălbatic, de vânat de crescătorie și de carne de iepure de crescătorie din țări terțe și de abrogare a Deciziilor 97/217/CE, 97/218/CE, 97/219/CE și 97/220/CE ale Comisiei
[notificată cu nr. C(2000) 2492]
(Text cu relevanță pentru SEE)
(2000/585/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/494/CEE a Consiliului din 26 iunie 1991 privind condițiile de sănătate animală care reglementează schimburile intracomunitare și importurile de carne proaspătă de pasăre din țări terțe (1), astfel cum a fost modificată prin Directiva 1999//89/CE a Consiliului (2), în special articolele 11, 12 și 14,
având în vedere Directiva 92/118/CEE a Consiliului din 17 decembrie 1992 de stabilire a cerințelor de sănătate publică și animală care reglementează schimburile comerciale și importurile în Comunitate de produse care nu intră sub incidența condițiilor menționate, stabilite de reglementările comunitare specifice prevăzute la anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (3), astfel cum a fost modificată ultima dată prin Directiva 97/79/CE (4), în special articolul 10,
având în vedere Directiva 92/45/CEE a Consiliului din 16 iunie 1992 privind problemele de sănătate publică și sănătate animală referitoare la sacrificarea vânatului sălbatic și la punerea în vânzare a cărnii de vânat sălbatic (5), astfel cum a fost modificată ultima dată prin Directiva 97/79/CE, în special articolul 16 alineatul (2) litera (c) și alineatul (3),
întrucât:
(1)
Decizia 97/217/CE a Comisiei (6), astfel cum a fost modificată ultima dată prin Decizia 2000/161/CE (7), stabilește grupurile de țări terțe care pot utiliza certificatele veterinare pentru importurile de carne de vânat, de carne de vânat de crescătorie și de carne de iepure de crescătorie din țări terțe.
(2)
Decizia 97/218/CE a Comisiei (8) stabilește condițiile de sănătate publică și sănătate animală, precum și certificarea veterinară solicitate pentru importurile de carne de vânat sălbatic (excluzând carnea de mistreț) din țări terțe.
(3)
Decizia 97/219/CE a Comisiei (9), astfel cum a fost modificată ultima dată prin Decizia 200/162/CE (10) stabilește condițiile de sănătate publică și sănătate animală, precum și certificarea veterinară solicitate pentru importurile de carne de vânat de crescătorie și carne de iepure de crescătorie din țări terțe.
(4)
Decizia 97/220/CE a Comisiei (11) stabilește condițiile de sănătate publică și sănătate animală, precum și certificarea veterinară solicitate pentru importurile de carne de mistreț din țări terțe.
(5)
În scopul de a facilita consultarea și transparența legislației Uniunii Europene și de a actualiza condițiile de sănătate publică și de sănătate animală, precum și certificarea veterinară solicitată pentru importurile de carne de vânat sălbatic, de vânat de crescătorie și de carne de iepure de crescătorie din țări terțe, este necesar să se elaboreze o decizie unică și să se abroge Deciziile 7/217/CE, 97/218/CE, 97/219/CE și 97/220/CE ale Comisiei.
(6)
Având în vedere că un nou regim de certificare trebuie să fie stabilit pentru țările exportatoare în cauză, este oportun să se prevadă un termen pentru punerea sa în aplicare.
(7)
Prezenta decizie va fi reexaminată în funcție de evoluția stării de sănătate din teritoriile de origine și, în special, în înțelesul aplicării acordurilor dintre Comunitate și țările terțe cu privire la subiectele menționate de prezenta decizie, în special în ceea ce privește articolul 5 din Acordul dintre Comunitatea Europeană și guvernul Canadei privind măsurile sanitare pentru protejarea sănătății publice și animale aplicabile comerțului cu animale vii și cu produse de origine animală și articolul 6 din Acordul dintre Comunitatea Europeană și Statele Unite ale Americii privind măsurile sanitare de protejare a sănătății publice și animale aplicabile comerțului cu animale vii și cu produse de origine animală.
(8)
Măsurile prevăzute de prezenta decizie sunt conforme cu avizul Comitetului Veterinar Permanent,
ADOPTĂ PREZENTA DECIZIE:
Articolul 1
În scopul prezentei decizii, „vânat cu pene de crescătorie” înseamnă prepelițe, porumbei, fazani, potârnichi și orice alt vânat cu pene. Se exclud găinile, curcanii, bibilicile, rațele, gâștele și ratitele.
Articolul 2
(1) Statele membre autorizează importurile pentru următoarele categorii de carne proaspătă:
-
carne, cu excepția organelor comestibile, de biongulat sălbatic, cu excepția mistrețului;
-
carne de biongulat de crescătorie, cu excepția mistrețului de crescătorie;
-
carne, cu excepția organelor comestibile, de mistreț sălbatic;
-
carne de mistreț sălbatic de crescătorie;
-
carne, cu excepția organelor comestibile, de vânat sălbatic cu pene, cu excepția vânatului cu pene nedeplumat și neeviscerat;
-
carne de vânat cu pene de crescătorie;
-
carne, cu excepția organelor comestibile, de solipede sălbatice, definite drept carne de zebră;
-
carne, cu excepția organelor comestibile, de leporide sălbatice, definite ca iepuri de crescătorie și iepuri de câmp, exclusiv leporidele nejupuite și neeviscerate;
-
carne de iepuri de crescătorie;
-
carne, cu excepția organelor comestibile, de mamifere sălbatice, exclusiv ungulatele și leporidele sălbatice,
care provin din teritoriile menționate la anexa I, cu condiția ca acestea să se conformeze cerințelor certificatului de sănătate adecvat, în conformitate cu anexa II, ale cărei modele sunt stabilite la anexa III la prezenta decizie.
(2) Statele membre autorizează introducerea pe teritoriul lor a cărnii de vânat sălbatic și de vânat de crescătorie, precum și a cărnii de iepure de crescătorie din țara de origine sub rezerva condițiilor speciale solicitate la anexa II și descrise la anexa IV. Aceste condiții specifice trebuie să fie îndeplinite de țara exportatoare în conformitate cu secțiunea V a fiecărui model de certificat prevăzut la anexa III.
Articolul 3
Prezenta decizie intră în vigoare în a șaizecea zi de la data publicării în Jurnalul Oficial al Comunităților Europene.
Articolul 4
(1) Deciziile 97/217/CE, 97/218/CE, 97/219/CE și 97/220/CE ale Comisiei se abrogă la data intrării în vigoare a prezentei decizii, menționată la articolul 3.
(2) Statele membre autorizează importurile de carne proaspătă acoperite de prezenta decizie, produse și certificate în conformitate cu cerințele Deciziilor 97/217/CE, 97/218/CE, 97/219/CE și 97/220/CE ale Comisiei în termen de treizeci și cinci de zile de la data menționată la articolul 3.
Articolul 5
Prezenta decizie se adresează statelor membre.
Adoptată la Bruxelles, 7 septembrie 2000.